CELEX: 32022R0805
Language: lv
Date: 2022-02-16 00:00:00
Title: Komisijas Deleģētā regula (ES) 2022/805 (2022. gada 16. februāris), ar kuru, precizējot maksas par Eiropas Vērtspapīru un tirgu iestādes veikto konkrētu etalonu administratoru uzraudzību, papildina Eiropas Parlamenta un Padomes Regulu (ES) 2016/1011 (Dokuments attiecas uz EEZ)

24.5.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 145/14
               
            
         KOMISIJAS DELEĢĒTĀ REGULA (ES) 2022/805
         (2022. gada 16. februāris),
         ar kuru, precizējot maksas par Eiropas Vērtspapīru un tirgu iestādes veikto konkrētu etalonu administratoru uzraudzību, papildina Eiropas Parlamenta un Padomes Regulu (ES) 2016/1011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1011 (2016. gada 8. jūnijs) par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 48.l panta 3. punktu,
         tā kā:
         
                     (1)
                  
                  
                     Regulas (ES) 2016/1011 48.l pants nosaka, ka EVTI no kritiski svarīgu etalonu administratoriem un trešo valstu etalonu administratoriem iekasē maksu saistībā ar pieteikumiem atļaujas saņemšanai saskaņā ar minētās regulas 34. pantu un pieteikumiem atzīšanai saskaņā ar minētās regulas 32. pantu un gada maksu saistībā ar EVTI uzdevumu izpildi attiecībā uz kritiski svarīgiem etaloniem un atzītiem trešo valstu etalonu administratoriem saskaņā ar minēto regulu. Regulas (ES) 2016/1011 48.l panta 2. punkts nosaka, ka šādām maksām jābūt samērīgām ar attiecīgā etalona administratora apgrozījumu un jāsedz visas izmaksas, kas EVTI radušās saistībā ar atļauju izsniegšanu vai administratoru atzīšanu un tās uzdevumu izpildi attiecībā uz kritiski svarīgu etalonu administratoriem un trešo valstu etalonu administratoriem saskaņā ar minēto regulu.
                  
               
                     (2)
                  
                  
                     Maksas, ko iekasē par EVTI darbībām, kuras saistītas ar kritiski svarīgu etalonu un trešo valstu etalonu administratoriem, būtu jānosaka tādā apmērā, kas ļauj izvairīties no būtiska deficīta vai pārpalikuma veidošanās. Ja pastāvīgi veidojas būtisks pārpalikums vai deficīts, maksu apmērs būtu jāpārskata.
                  
               
                     (3)
                  
                  
                     Maksas, kas saistītas ar pieteikumiem atļaujas saņemšanai (“atļauju izsniegšanas maksas”) un pieteikumiem atzīšanai (“atzīšanas maksas”), no kritiski svarīgu etalonu un trešo valstu etalonu administratoriem būtu jāiekasē, lai segtu izmaksas, kas EVTI rodas, apstrādājot pieteikumus atļaujas saņemšanai un pieteikumus atzīšanai, tai skaitā izmaksas saistībā ar pieteikumu pilnīguma pārbaudi, papildu informācijas pieprasīšanu, lēmumu sagatavošanu un kritiski svarīgu etalonu sistēmiskās nozīmes novērtēšanu, kā arī trešo valstu etalonu administratoru atbilstības novērtēšanu.
                  
               
                     (4)
                  
                  
                     Tā kā lielu un mazu administratoru iesniegto pieteikumu novērtēšana prasa vienādus resursus, atzīšanas maksai vajadzētu būt fiksētai summai, kas ir identiska visiem trešo valstu administratoriem.
                  
               
                     (5)
                  
                  
                     Ņemot vērā paredzamo EVTI darba slodzi un izmaksas, kas pilnībā jāsedz no vienreizējās atzīšanas maksas, atzīšanas pieteikuma novērtēšanas izmaksas būtu jānosaka 40 000 EUR apmērā.
                  
               
                     (6)
                  
                  
                     Kritiski svarīgiem etaloniem piemēro stingrāku pārbaudi saskaņā ar Regulu (ES) 2016/1011, un to administratoriem ir jāizpilda stingrākas organizatoriskās prasības. Līdz ar to atļauju izsniegšanas process EVTI rada lielāku darba slodzi. Tāpēc maksai, kas kritiski svarīga etalona administratoram jāmaksā par atļaujas izsniegšanu, vajadzētu būt ievērojami augstākai nekā maksai, kura tam jāmaksā par atzīšanas pieteikuma novērtēšanu.
                  
               
                     (7)
                  
                  
                     Nolūkā veicināt saņemto pieteikumu kvalitāti un pilnīgumu un saskaņā ar EVTI pieeju attiecībā uz tās uzraudzīto struktūru reģistrāciju būtu jānosaka, ka atzīšanas maksa ir jāmaksā pieteikuma iesniegšanas brīdī.
                  
               
                     (8)
                  
                  
                     No kritiski svarīgu etalonu un atzīta trešās valsts etalona administratoriem iekasē arī gada maksas, lai segtu EVTI izmaksas saistībā ar tās uzdevumu izpildi saskaņā ar Regulu (ES) 2016/1011 attiecībā uz šādu administratoru pastāvīgu uzraudzību. Attiecībā uz trešo valstu etaloniem šādām maksām būtu jāsedz sadarbības mehānismu ar trešo valstu iestādēm īstenošana un uzturēšana un trešo valstu regulatīvo un uzraudzības norišu uzraudzība. Attiecībā uz kritiski svarīgiem etaloniem minētajām maksām būtu jāsedz arī EVTI izdevumi, kas tai rodas saistībā ar pastāvīgu uzraudzību attiecībā uz minēto administratoru atbilstību Regulas (ES) 2016/1011 48.l pantā un VI sadaļā noteiktajām prasībām, tai skaitā uzraugot salīdzināmo atbilstību, ja tāda ir apstiprināta.
                  
               
                     (9)
                  
                  
                     Kritiski svarīga etalona pastāvīgās uzraudzības izmaksas ir atkarīgas no tā, vai EVTI attiecībā uz šo etalonu ir jāizveido un jāvada uzraudzības kolēģija, kas radītu ievērojamu papildu darba slodzi. Tādēļ, nosakot uzraudzības maksu, ir lietderīgi nošķirt abus šos gadījumus. Pretstatā tam uzraudzības maksas kritiski svarīgu etalonu kategorijā nevajadzētu diferencēt atkarībā no administratora gada apgrozījuma, jo kritiski svarīgiem etaloniem pēc definīcijas ir sistēmiska ietekme Savienībā.
                  
               
                     (10)
                  
                  
                     Pieteikums atzīšanai Savienībā ir lēmums, ko trešo valstu etalonu administratori pieņem komerciālu apsvērumu dēļ, jo sagaidāms, ka viņu etalonu piedāvāšana Savienībā radīs ieņēmumus. Tāpēc attiecībā uz atzītiem trešo valstu etalonu administratoriem uzraudzības maksas būtu jāmodulē atkarībā no ieņēmumiem, ko tie gūst no šo etalonu izmantošanas Savienībā. Gadījumos, kad netiek gūti ieņēmumi, minimālā uzraudzības maksa būtu jānosaka 20 000 EUR apmērā.
                  
               
                     (11)
                  
                  
                     Lai atturētu no atkārtotu vai nepamatotu pieteikumu iesniegšanas, atzīšanas maksas un atļauju izsniegšanas maksas nebūtu jāatlīdzina, ja pieteikuma iesniedzējs atsauc savu pieteikumu. Tā kā administratīvais darbs attiecībā uz atzīšanas vai atļaujas saņemšanas pieteikumu, kurš tiek noraidīts, ir tāds pats kā gadījumā, ja pieteikums tiek apstiprināts, atzīšanas vai atļaujas saņemšanas pieteikuma noraidīšanas gadījumā atzīšanas vai atļaujas izsniegšanas maksa nebūtu jāatlīdzina.
                  
               
                     (12)
                  
                  
                     Saskaņā ar Eiropas Parlamenta un Padomes Regulu (ES) 2021/168 (2) trešo valstu etalonus Savienībā pārejas periodā, kas pagarināts līdz 2023. gadam, var izmantot bez nepieciešamības attiecīgajiem administratoriem censties panākt līdzvērtīgumu, saņemt atzīšanu vai apstiprinājumu. Šajā pārejas periodā etalonu administratori, kas atrodas trešās valstīs, var brīvi izvēlēties, vai tie vēlas saņemt atzīšanu Savienībā, kura nozīmētu, ka viņu etaloni būs pieejami izmantošanai Savienībā arī pēc pārejas perioda. Tādēļ šajā periodā noteikumi par atzīšanas un uzraudzības maksām būtu jāpiemēro tikai tiem administratoriem, kuri atrodas trešās valstīs un ir brīvprātīgi pieteikušies atzīšanai pirms pārejas perioda beigām, kas ieviests ar Regulu (ES) 2021/168, un kurus attiecīgā valsts kompetentā iestāde vai EVTI ir atzinusi.
                  
               
                     (13)
                  
                  
                     Nolūkā panākt Eiropas Vērtspapīru un tirgu iestādei piešķirto jauno uzraudzības pilnvaru raitu piemērošanu šai regulai būtu jāstājas spēkā steidzamības kārtā,
                  
               IR PIEŅĒMUSI ŠO REGULU.
         
            1. pants
            Priekšmets un piemērošanas joma
            Šajā regulā ir paredzēti noteikumi par maksām, ko EVTI var iekasēt no etalonu administratoriem par atļauju izsniegšanu, administratoru atzīšanu un uzraudzību.
         
         
            2. pants
            Definīcijas
            Šajā regulā piemēro šādas definīcijas:
            
                        1)
                     
                     
                        “kritiski svarīgs etalons” ir kritiski svarīgs etalons saskaņā ar Regulas (ES) 2016/1011 20. panta 1. punkta a) un c) apakšpunktu;
                     
                  
                        2)
                     
                     
                        “trešās valsts etalons” ir etalons, kura administrators atrodas ārpus Savienības.
                     
                  
         
            3. pants
            Atzīšanas maksas un atļauju izsniegšanas maksas
            
               1.   Etalona administrators, kas veic uzņēmējdarbību trešā valstī un piesakās uz atzīšanu saskaņā ar Regulas (ES) 2016/1011 32. pantu, maksā atzīšanas maksu 40 000 EUR apmērā.
            
            
               2.   Kritiski svarīga etalona administrators, kas piesakās uz atzīšanu saskaņā ar Regulas (ES) 2016/1011 34. pantu, maksā pieteikšanās maksu 250 000 EUR apmērā.
            
            
               3.   Atļauju izsniegšanas maksu un atzīšanas maksu maksā pieteikuma iesniegšanas brīdī pēc EVTI debetnotas saņemšanas.
            
            
               4.   Atzīšanas maksu par pieteikumiem, kurus valstu kompetentās iestādes saņem pēc 2021. gada 1. oktobra un pēc tam pārsūta EVTI, maksā 2022. gada sākumā.
            
            
               5.   Atzīšanas maksas un atļauju izsniegšanas maksas nav atlīdzināmas.
            
         
         
            4. pants
            Gada uzraudzības maksas
            
               1.   Viena vai vairāku kritiski svarīgu etalonu administrators maksā gada uzraudzības maksu:
               
                           a)
                        
                        
                           250 000 EUR apmērā, ja EVTI ir jāvada uzraudzītāju kolēģija saskaņā ar Regulas (ES) 2016/1011 46. pantu;
                        
                     
                           b)
                        
                        
                           200 000 EUR apmērā, ja EVTI nav jāvada uzraudzītāju kolēģija saskaņā ar Regulas (ES) 2016/1011 46. pantu.
                        
                     
            
               2.   EVTI atzīts etalona administrators, kas veic uzņēmējdarbību trešā valstī, maksā gada uzraudzības maksu, kuru aprēķina šādi:
               
                           a)
                        
                        
                           konkrētā gadā (n) uzraudzības maksa atbilst atzītu trešo valstu administratoru kopējai gada maksai, kas koriģēta ar apgrozījuma koeficientu;
                        
                     
                           b)
                        
                        
                           atzītu trešo valstu administratoru kopējā gada maksa par konkrētu gadu (n) ir vienāda ar EVTI uzraudzības budžetu attiecībā uz Regulu (ES) 2016/1011 konkrētajā gadā (n) mīnus gada uzraudzības maksas, kas kritiski svarīgu etalonu administratoriem jāmaksā EVTI par gadu (n);
                        
                     
                           c)
                        
                        
                           katram trešās valsts administratoram apgrozījuma koeficients atbilst viņa piemērojamā apgrozījuma daļai no kopējā apgrozījuma, kuru rada visi atzītie trešo valstu administratori.
                           
                     
                           d)
                        
                        
                           minimālā gada uzraudzības maksa atzītiem trešo valstu administratoriem ir 20 000 EUR, arī tad, ja atzītā trešās valsts administratora piemērojamais apgrozījums ir vienāds ar nulli.
                        
                     
            
               3.   Etalonu administratori savas attiecīgās gada uzraudzības maksas samaksā EVTI vēlākais tā kalendārā gada 31. martā, kurā tās ir maksājamas. Ja informācija par iepriekšējiem kalendārajiem gadiem nav pieejama, maksas aprēķina, pamatojoties uz jaunāko pieejamo informāciju par gada maksām. Samaksātās gada maksas neatlīdzina.
            
         
         
            5. pants
            Gada uzraudzības maksas atzīšanas vai atļaujas izsniegšanas gadā
            Atkāpjoties no 4. panta, atzītiem trešo valstu administratoriem un atļauju saņēmušiem kritiski svarīgu etalonu administratoriem attiecībā uz gadu, kurā tie ir atzīti vai saņēmuši atļauju, uzraudzības maksu par pirmo gadu aprēķina mazāku, proti, to koriģē ar šādu koeficientu:
            
               
            Uzraudzības maksu par pirmo gadu maksā pēc tam, kad EVTI ir paziņojusi administratoram, ka viņa pieteikums ir sekmīgs, un tā ir jāsamaksā 30 dienu laikā no EVTI attiecīgās debetnotas izdošanas dienas.
            Atkāpjoties no šī panta, ja etalona administrators atļauju saņem decembrī, tam uzraudzības maksa par pirmo gadu nav jāmaksā.
         
         
            6. pants
            Piemērojamais apgrozījums
            Atzīta trešās valsts etalona administratora apgrozījums ir šā etalona administratora ieņēmumi, kurus viņš savā pēdējā noslēgtajā finanšu gadā guvis no uzraudzīto vienību īstenotas viņa etalonu izmantošanas Savienībā.
            Atzīts trešās valsts etalona administrators ik gadu EVTI sniedz revidētus datus, kuri apstiprina ieņēmumus, ko viņš guvis saistībā ar savu etalonu izmantošanu Savienībā. Minētos datus apstiprina ārējais revidents, un katru gadu tos līdz 30. septembrim elektroniski iesniedz EVTI. Ja trešās valsts administrators tiek atzīts pēc kalendārā gada 30. septembra, tas minētos datus iesniedz uzreiz pēc atzīšanas un līdz tā kalendārā gada beigām, kurā viņš ticis atzīts. Dokumentus ar revidētajiem datiem iesniedz valodā, kuru ierasts lietot finanšu pakalpojumu jomā.
            Ja paziņotie ieņēmumi ir izteikti valūtā, kas nav euro, EVTI tos konvertē summā euro, izmantojot vidējo euro valūtas maiņas kursu, kas bija piemērojams periodā, kurā reģistrēti ieņēmumi. Šajā nolūkā izmanto Eiropas Centrālās bankas publicēto euro maiņas atsauces kursu.
            Trešo valstu administratori, kas atzīti pirms 2022. gada 1. janvāra, datus par savu 2020. gada apgrozījumu EVTI iesniedz līdz 2022. gada 31. janvārim.
         
         
            7. pants
            Vispārīgā maksāšanas kārtība
            
               1.   Visas maksas maksā euro.
            
            
               2.   Nokavētiem maksājumiem par katru dienu piemēro soda naudu 0,1 % apmērā no parāda summas.
            
         
         
            8. pants
            Pieteikuma un atļauju izsniegšanas maksu samaksa
            
               1.   Maksas par pieteikuma iesniegšanu, atļaujas piešķiršanu vai pagarināšanu samaksas prasība kļūst galīga brīdī, kad etalona administrators iesniedz pieteikumu, un tās ir pilnībā nomaksājamas 30 dienu laikā no EVTI rēķina izrakstīšanas dienas.
            
            
               2.   EVTI neatlīdzina maksas etalona administratoram, kurš nolemj atsaukt savu pieteikumu atļaujas saņemšanai.
            
         
         
            9. pants
            Gada uzraudzības maksu samaksa
            
               1.   4. pantā minēto gada uzraudzības maksu par finanšu gadu samaksā Eiropas Vērtspapīru un tirgu iestādei līdz tā kalendārā gada 31. martam, par kuru tā ir jāmaksā. Maksas aprēķina, pamatojoties uz jaunāko pieejamo informāciju par gada maksām.
            
            
               2.   EVTI neatlīdzina gada uzraudzības maksas.
            
            
               3.   EVTI nosūta rēķinu etalona administratoram vismaz 30 dienas pirms samaksas termiņa.
            
         
         
            10. pants
            Izdevumu atlīdzināšana valstu kompetentajām iestādēm
            
               1.   Ja EVTI deleģē uzdevumus valstu kompetentajām iestādēm, atzīšanas maksu un gada uzraudzības maksu no trešo valstu administratoriem un kritiski svarīgu etalonu administratoriem iekasē vienīgi EVTI.
            
            
               2.   EVTI atlīdzina valsts kompetentajai iestādei faktiskās izmaksas, kas tai radušās, veicot darbu saskaņā ar Regulu (ES) 2016/1011, par summu, kura atbilst šādiem nosacījumiem:
               
                           a)
                        
                        
                           par minētās summas apmēru EVTI un kompetentā iestāde vienojas pirms uzdevumu deleģēšanas;
                        
                     
                           b)
                        
                        
                           minētā summa ir mazāka nekā uzraudzības maksu kopējā summa, kuru attiecīgie etalonu administratori ir samaksājuši EVTI.
                        
                     
         
         
            11. pants
            Pārejas noteikumi
            
               1.   Šīs regulas 3. pantu nepiemēro kritiski svarīgu etalonu un trešo valstu etalonu administratoriem, kuriem valstu kompetentās iestādes jau ir izsniegušas atļaujas vai kurus tās ir atzinušas pirms šīs regulas stāšanās spēkā.
            
            
               2.   Ja šī regula stājas spēkā pēc 2022. gada trešā mēneša, atkāpjoties no 12. panta 1. punkta, EVTI uzraudzībā esošiem etalonu administratoriem par 2022. gadu piemērojamās gada uzraudzības maksas ir jāsamaksā 30 dienu laikā no EVTI rēķina izrakstīšanas dienas.
            
            
               3.   Lai saskaņā ar 4. panta 2. punktu aprēķinātu EVTI uzraudzībā esošiem etalonu administratoriem par 2022. gadu piemērojamās gada uzraudzības maksas, atkāpjoties no 4. panta 2. punkta a)–d) apakšpunkta, piemērojamo apgrozījumu provizoriski balsta uz 2021. gadā gūtajiem ieņēmumiem. Līdzko ir pieejami revidētie pārskati par 2021. gadu, etalonu administratori tos nekavējoties iesniedz EVTI. EVTI, pamatojoties uz revidētajiem pārskatiem, pārrēķina gada uzraudzības maksas par 2021. gadu un iesniedz katram etalona administratoram galīgo rēķinu starpības segšanai.
            
         
         
            12. pants
            Stāšanās spēkā un piemērošanas diena
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī, un to piemēro no šīs dienas.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 16. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes Regula (ES) 2021/168 (2021. gada 10. februāris), ar ko groza Regulu (ES) 2016/1011 attiecībā uz noteiktu trešo valstu tūlītēju ārvalstu valūtas maiņas etalonu atbrīvojumu un aizstājēju izraudzīšanos noteiktiem etaloniem, kuru sniegšana tiek pārtraukta, un ar ko groza Regulu (ES) Nr. 648/2012 (OV L 49, 12.2.2021., 6. lpp.).